b'\n_START_ARTICLE_\nMatthew Flinders\n_START_SECTION_\n\xc5\xbdivljenjepis\n_START_PARAGRAPH_\nFlindersov o\xc4\x8de, kot tudi njegov ded sta bila zdravnika zato so tudi Matthewu namenili zdravni\xc5\xa1ko kariero. Sam pa se je odlo\xc4\x8dil druga\xc4\x8de. S 15 leti je namre\xc4\x8d prebral Defoejev roman Robinson Crusoe in trdno sklenil, da tudi sam postane pomor\xc5\xa1\xc4\x8dak. S sedemnajstimi leti je s kapitanom ladje Bounty, Williamom Blighom, prejadral Torresov preliv in se od izku\xc5\xa1enega pomor\xc5\xa1\xc4\x8daka ogromno nau\xc4\x8dil._NEWLINE_Cook, Tasman in prvi nizozemski raziskovalci so na zemljevidu sveta zarisali vzhodno, zahodno in severno obalo Avstralije, medtem, ko je bila njena ju\xc5\xbena obala skorajda neznana. V septembru 1798 je Flinders tedaj \xc5\xbee poro\xc4\x8dnik prevzel poveljstvo nad 28-tonsko enojambornico Norfolk. Norfolk je skupaj s Flindersom, njegovim dobrim prijateljem Bassom in osem\xc4\x8dlansko posadko odplula proti Van Diemenovi zemlji. Morski preliv med Avstralijo in Tasmanijo je ponekod \xc5\xa1irok tudi do 240 km, kar je dolgo zavajalo pomor\xc5\xa1\xc4\x8dake. Mislili so namre\xc4\x8d, da gre za del Avstralske celine. To se je spremenilo 9. decembra 1798, ko je Flinders prispel do rta Grim in zagledal kako gromozanski valovi butajo v obalo pred njimi. Na\xc5\xa1el je prehod med Indijskim in Tihim oceanom, ki je bil za cel teden plovbe kraj\xc5\xa1i od prej\xc5\xa1nega._NEWLINE_Po odkritju prehoda je Matthew Flinders nemudoma odjadral domov v Anglijo, kjer so ga v Londonu, navdu\xc5\xa1eni nad njegovimi dose\xc5\xbeki, takoj dolo\xc4\x8dili za kapitana 334 tonske ladje Investigator. Raziskovanje ju\xc5\xbene avstralske obale se je pri\xc4\x8delo decembra 1801. \xc5\xa0tiri mesece je Flinders jadral proti zahodu. Od Sydneyja je ladja Investigator zaplula navzgor ob vzhodni obali, kjer se je Flinders ve\xc4\x8dkrat izkrcal in raziskoval notranjost celine._NEWLINE_\xc5\xbdal njegova ladja ni bila dovolj trdno zgrajena in tako je moral kar hitro prekiniti raziskovanje do takrat skoraj nepoznane celine in se odpraviti domov. Ladja se mu je dokon\xc4\x8dno razbila in na pot domov se je moral odpraviti z le 29 tonskim dvojambornikom Cumberland. Toda tudi v to ladjo je za\xc4\x8dela vdirati voda in moral je zasilno pristati ob obali Mauritiusa. Tam so ga zgrabili Francozi in ga dali v ujetni\xc5\xa1tvo._NEWLINE_Ko se je iz ujetni\xc5\xa1tva vrnil domov je bilo njegovo zdravje \xc5\xbee mo\xc4\x8dno na\xc4\x8deto. Umrl je leta 1814, na dan izida svoje knjige Potovanje v Terro Australis.'